進敬天圖
作者：程叔達
朝代：宋

paragraphs: 自幸躬逢時盛治，人欣官備掌絲綸。
頻年館閣更新進，屢世階墀作近臣。
憶昔中興開六位，旋禪歷數轉雙輪。
禎符龍馬南江出，寶籙臺垣北極陳。
端拱明堂時御世，溯源清廟允尊親。
無爲效舜惟恭己，受攝如堯只布仁。
四海群生回泰運，萬幾一日起黎民。
曾聞洪範平康福，尤守丹書敬勝身。
昨見江湖雖飲馬，將來京洛靖烽塵。
吾儒所學惟誠正，稽古欽哉有誡詢。
四國八風生萬象，九重一語定三辰。
遥祈天鑒納遺老，抃舞溫和渾是春。